b'\n_START_ARTICLE_\nVisoki predstavnik za Bosnu i Hercegovinu\n_START_PARAGRAPH_\nUred visokog predstavnika Bosne i Hercegovine (OHR) je vode\xc4\x87a organizacija za civilni aspekt implementacije mira u BiH. Daytonskim mirovnim sporazumom, koji je potpisan 1995. godine, visoki predstavnik je u ime me\xc4\x91unarodne zajednice zadu\xc5\xbeen da nadgleda provedbu civilnih aspekata mirovnog sporazuma u Bosni i Hercegovini. Visoki predstavnik tako\xc4\x91er ima zadatak da koordinira aktivnosti me\xc4\x91unarodnih civilnih organizacija i agencija koje djeluju u zemlji._NEWLINE_Daytonski mirovni sporazum je, uz posredovanje me\xc4\x91unarodne zajednice, postignut na pregovorima odr\xc5\xbeanim u studenom 1995. godine pod predsjedanjem Sjedinjenih Ameri\xc4\x8dkih Dr\xc5\xbeava u Daytonu, u ameri\xc4\x8dkoj saveznoj dr\xc5\xbeavi Ohio. Pregovori su uspje\xc5\xa1no okon\xc4\x8dani 21. studenog 1995. godine izme\xc4\x91u predstavnika strana, koje su sudjelovale u ratu u Bosni i Hercegovini od 1992. do 1995. godine, uklju\xc4\x8duju\xc4\x87i i susjednu Republiku Hrvatsku i Saveznu Republiku Jugoslaviju, da bi zatim bio potpisan 14. prosinca u Parizu. Slu\xc5\xbebeni naziv Sporazuma je Op\xc4\x87i okvirni sporazum za mir (GFAP)._NEWLINE_Mirovnim sporazumom Bosna i Hercegovina je uspostavljena kao dr\xc5\xbeava koja se sastoji od dva entiteta, Republike Srpske (RS) i Federacije (FBiH), s visokim stupnjem autonomije. Sporazum obuhva\xc4\x87a i dr\xc5\xbeavni Ustav (Aneks 4) i druge odredbe \xc4\x8diji je cilj izgradnja mirne, stabilne dr\xc5\xbeave._NEWLINE_Mandat visokog predstavnika preciziran je u Aneksu 10, u kojem se visoki predstavnik progla\xc5\xa1ava kona\xc4\x8dnim autoritetom u zemlji za tuma\xc4\x8denje sporazuma o implementaciji civilnog dijela mirovnog ugovora. Vije\xc4\x87e za implementaciju mira (PIC), koje \xc4\x8dini grupa od 55 zemalja i me\xc4\x91unarodnih organizacija koje sponzoriraju i vode proces implementacije mira, kasnije je dalje razradilo njegov mandat. Visoki predstavnik nema nadle\xc5\xbenost nad vojnim Stabilizacijskim snagama (SFOR), koje su pod vodstvom NATO-a._NEWLINE_Visokog predstavnika predla\xc5\xbee Upravni odbor PIC-a, a imenovanje potvr\xc4\x91uje Vije\xc4\x87e sigurnosti UN-a, koje je odobrilo i Daytonski mirovni sporazum kao i raspore\xc4\x91ivanje me\xc4\x91unarodnih vojnika u Bosni i Hercegovini.'